Weet jy wat is jou liefdestaal?
Om liefde vir jou geliefde te wys het al in baie verskillende maniere gestalte gevind. Ons almal het nie dieselfde manier om ons waardering en liefde vir `n ander persoon uit te wys nie, maar volgens navorsers en sielkundiges is daar vyf primêre liefdestale wat tien teen een jou taal beskryf.
Jy het sekerlik al van die vyf tale van die liefde gehoor, maar as jy vergeet het, lees bietjie hier en skerp jou geheue op. Dit kan jou verhouding wonders doen as jy jou liefdestaal verstaan asook jou maat se taal. Jou maat sal dikwels voel jy gee dalk nie genoeg liefde nie, maar dit is net omdat julle dalk verskillende liefdestale praat!
Hier kan praat baie help. Jy moet sommer praat my maat! "Jitte, maar jy lyk mooi" of "ek is lief vir jou" sal baie ver kan gaan in jou verhouding. Jy spreek jou liefde uit deur jou woorde en jy hou daarvan om dit ook terug te hoor.
Mense het al baie gehoor van die slagspreuk: "Actions speak louder than words" en hier is dit definitief so. Mense wat hierdie taal van liefde praat hou daarvan om hul liefde deur dade te bewys. Soos byvoorbeeld om saam met jou geliefde kar te was of ontbyt te maak. Dit is ook vir hulle lekker as jy help met die skottelgoed en nie net op die bank sit en praat nie. Nee, hier moet jy doen.
Om geskenke te gee is al vir jare `n manier om waardering aan iemand te toon. Dink bietjie aan verjaarsdae. Daar is altyd geskenkies vir die verjaarsdag-maatjie. In die liefdes-wêreld is dit ook `n manier om liefde te wys.
As dit jou geliefde se primêre liefdestaal is, sal hulle altyd baie bly wees as hulle op verjaardae, Kersfees, Valentynsdae of sommer net enige ander dae geskenkies ontvang.
Die geskenke hoef nie die duurste te wees nie – vir hulle gaan dit immers meer oor die gedagte agter die geskenkie.
Om kwaliteit-tyd saam met jou geliefde te spandeer kan vir hulle baie beteken as dit hulle primêre taal van liefde is. Die beste manier is om jou volle aandag vir jou geliefde in hierdie tyd te gee.
Dit is die tyd wat jy moet luister en oog-kontak maak. Om voor die televisie te sit gaan nie help nie. So `n persoon sal gaande wees daaroor as jy hom/haar uitvat vir ete en jou volle aandag op jou maat fokus. As hulle begin praat moenie op jou foon vroetel nie, kyk en luister en gee jou onverdeelde aandag.
Om aan te raak….hierdie mense hou daarvan om te raak en om aangeraak te word. As julle gaan stap hou julle dalk hande vas of tydens `n kuier staan julle styf teenmekaar. Hier moet jy sommer raakvat. Dit is baie eenvoudig. As dit jou maat se taal is moenie skroom om kontak te maak nie. 'n Hand op die arm of been of om die lyf spreek boekdele ! Hierdie mense hou daarvan as jy inisiatief neem en hulle sonder enige rede 'n drukkie te gee en aan te raak.
Baie mense gaan deur die lewe met die idee dat hulle nie die liefde kry wat hulle behoort te kry nie. Dit is omdat ons almal se liefdestale verskil. Vra vandag vir jou maat wat is hulle taal en begin mekaar so beter verstaan.